runetrust/blame-folketinget-dk huggingface dataset:
Susie Jessen (DD), 2023-05-17:
Ligesom hr. Kim Edberg Andersen sad jeg også og blev helt begejstret over, at man gerne ville have dialog og undersøgelser og snakke, for er det jo faktisk meget af det, som det her beslutningsforslag lægger op til, altså en generel udredning.
Men så var det også sådan, at jeg kom til at tænke på det, fru Astrid Carøe lige bragte frem, altså at det jo ikke er så tit, at den her regering egentlig er med på nogle beslutningsforslag, der kommer her i Folketingssalen.
Så jeg blev måske lidt glad lidt for tidligt.
Jeg undrer mig lidt over Socialdemokratiet.
Man har ikke tidligere haft noget fokus på mænds ligestillingsproblemer.
Fru Trine Bramsen, som ordføreren vikarierer for i dag, blev faktisk også kritiseret for det samme.
Nu har man jo så på finansloven fået det her igennem med ligestillingen af mænd og kvinder i forhold til partnervold, og der kunne jeg godt tænke mig at spørge lidt ind til den her psykologordning, som jo var midlertidig, men som Socialdemokratiet før i tiden også talte imod.
Ordføreren kan måske svare på, om det bliver en del af det her nye, altså sådan at mænd og kvinder bliver ligestillet.
Camilla Fabricius (S), 2023-05-17:
Hvis vi lige tager det første først, vil jeg sige, at jeg ikke kan genkende, at Socialdemokratiet ikke bekymrer sig om både mænd og kvinder.
Bl.a. på fertilitetsområdet har jeg præciseret gentagne gange, at vi er nødt til at få kigget på helheden, at vi er nødt til at få set på, hvad det er, der f.eks. gør, at mænd i Danmark har en lav fertilitet.
Jeg har også siddet og forhandlet i forhandlingsforløb i forhold til udsatte borgere og i forhold til hjemløshed.
Så jeg kan ikke genkende det billede.
For så at forsøge at svare på spørgsmålet skal vi jo i gang med en udmøntning, og det er jo rigtigt, at det har taget lidt tid at komme dertil, og det er også rigtigt, at Socialdemokratiet har præciseret – og nu løber min tid – at vi mente, at det var vigtigere at tage den anden del først.
Susie Jessen (DD), 2023-05-17:
Jeg vil måske lige give ordføreren mulighed for at uddybe det lidt yderligere her i den anden omgang.
Camilla Fabricius (S), 2023-05-17:
Tak, kollega.
Vi er jo endt der, hvor vi kan se, at det er nu, vi skal have både mænd og kvinder med, og derfor er der også afsat penge.
Det, som ordføreren helt konkret spørger til, er jo, hvordan det er, psykologordningen skal virke, og det skal vi jo have styr på og få fundet ud af.
Det er jo ikke der, hvor vi er lige nu.
Det, der er vigtigt for mig ... og nu løber tiden igen.
Linea Søgaard-Lidell (V), 2023-05-17:
Tak for ordet, og tak til Nye Borgerlige for deres beslutningsforslag.
Jeg synes, det er rigtig godt, at der også kommer fokus på mænd i ligestillingsdebatten.
Det er selvfølgelig vigtigt, at det ikke bliver på bekostning af kvinder og pigers ligestilling, men det oplever jeg nu heller ikke er hensigten i salen her.
Tallene viser jo, at der er nogle udfordringer, hvor mænd boner ud og er overrepræsenteret.
Mænd er f.eks. overrepræsenteret blandt de mest udsatte grupper i samfundet, i forhold til hjemløshed, stofmisbrug og kriminalitet.
Vi ser samtidig, at færre drenge end piger tager en ungdomsuddannelse, og at flere mænd end kvinder ender i arbejdsulykker.
Så jeg anerkender fuldt ud, at der virkelig er emner at tage fat på.
I Venstre mener vi dog ikke, at et nedsat udvalg er den rette vej at gå.
Et udvalg efter norsk forbillede vil være en dyr affære og nok også en langstrakt proces.
Og når ligestillingsministeren nu allerede har igangsat et stykke arbejde for at adressere de samme problemstillinger, mener vi sådan set heller ikke, at der er behov for at nedsætte et særligt udvalg, som Nye Borgerlige foreslår i dag.
Tak faor ordet.
Kim Edberg Andersen (NB), 2023-05-17:
Tak for det.
Det var en kort ordførertale, og jeg kunne forestille mig, at det er, fordi man i regeringen har besluttet, at de her 5,9 mio. kr. er et helt uoverskueligt beløb.
Men skal vi ikke sætte det i perspektiv til 1.200 mia. kr. – er det ikke sådan, hr. Mikkel Bjørn, 1.200 mia. kr.?
Men 5,9 mio. kr. er et kæmpeproblem – så er det simpelt hen for dyrt.
Ordføreren bliver nødt til at tænke det der igennem – altså, det er halvdelen af Danmarks befolkning, og argumentet er, at 5,9 mio. kr. simpelt hen er for dyrt.
Man siger, at det er et supergodt forslag, og at man godt kan se sig selv i det, men man kommer ikke til at stemme for det, fordi det koster 5,9 mio. kr.
Vil ordføreren ikke lige perspektivere det og sige, om det er normen i forhold til 50 pct. af Danmarks befolkning?
Linea Søgaard-Lidell (V), 2023-05-17:
Tak for spørgsmålet.
Lad mig præcisere det.
Den primære grund til, at vi synes, det her beslutningsforslag ikke skal stemmes igennem, er, at ligestillingsministeren jo allerede er i gang med det arbejde, som Nye Borgerlige ønsker skal gøres.
Ligestillingsministeren er i gang med en helhedsorienteret tilgang til at få udredt mænd og drenges ligestillingsproblemer, og jeg synes, det er rigtig godt, og jeg synes, det ville være synd, hvis vi skulle aflyse det arbejde, som allerede er i gang, for i stedet at nedsætte et udvalg.
Så jeg mener sådan set, at det, som Nye Borgerlige ønsker, faktisk er fuldt afdækket af det, ministeren har gang i.
Kim Edberg Andersen (NB), 2023-05-17:
Men det er jo ikke enten-eller – og det har jeg sagt før – for jeg har ikke tænkt mig at aflyse noget som helst.
Men jeg bliver bare nødt til at sige, at jeg ikke har tilliden til, at ministeren så lige her til september har styr på alle mænd og drenges problemstillinger – at lige på 3 måneder så har vi styr på det.
Det er jo det, der i mine øjne er problemstillingen.
Der er så mange små krinkelkroge, som jeg er bange for at vi ikke kommer ind i, og det er bare de krinkelkroge, jeg vil have belyst.
Jeg har ikke engang sagt, at vi skal bruge nogle penge på at løse det – jeg kunne bare godt tænke mig, at vi brugte 5,9 mio. kr. om året på at finde dem.
Linea Søgaard-Lidell (V), 2023-05-17:
Jeg har sådan set fuld tillid til, at ministeren gør sit arbejde ret grundigt, og jeg synes også, at vi burde være glade for, at der netop kommer det her fokus på mænd og drenges ligestilling.
Og jeg er sådan set også lidt ærgerlig over, at der ikke er større opbakning til, at ministeren faktisk er i fuld gang med at gøre præcis det, som der bliver bedt om.
Og så tænker jeg, at vi måske i udvalget – hvis der ligesom er opbakning til, at vi fra Folketingets side skal gøre mere – kan finde ud af, hvordan vi så vil belyse de problemstillinger, der er.
Rosa Eriksen (M), 2023-05-17:
Tak for ordet.
Og jeg vil godt starte med at sige tak til Kim for at fremsætte beslutningsforslaget.
Det handler om ligestilling mellem køn, lige løn, lige vilkår på arbejdsmarkedet – det handler om ligestilling for alle.
Ligestillingspolitik skal ikke være et nulsumsspil mellem mænd og kvinder.
Ligestilling handler om alle borgere i vores samfund.
Vi skal have mændene og drengene helt med.
Vi skal dog blive bedre til at tale om emnet og om mænds og drenges udfordringer.
Der er f.eks. mænd, der er overrepræsenteret i forbindelse med ensomhed, har selvmordstanker eller simpelt hen ikke føler, at de passer ind i samfundets kasser.
Vi skal være i stand til at kunne hjælpe dem, forebygge situationer og tage hånd om dem.
Vi skal værne om alle vort samfunds borgere.
Mænd og drenge skal kunne føle sig trygge med hensyn til at kunne udtrykke, hvordan de har det.
Tiden er, som beslutningsforslaget lyder, til at udarbejde en detaljeret viden om mænds og drenges problemer, der relaterer sig til deres køn.
Vi kan kigge på vores naboland Norge, der allerede har fokus på området.
Der er allerede et godt arbejde i gang, hvilket ministeren også nævner.
Derfor tror vi i Moderaterne ikke nødvendigvis, at en ny arbejdsgruppe er svar på den her problematik.
Vi har også rigtig dygtige organisationer i Danmark, som har en enorm viden, vi kan trække på.
Jeg mener, at der er flere forskellige steder, hvor vi allerede kan gribe ind.
Vi ved, at mænds sundhed halter.
Vi ved, at mænd i højere grad end kvinder tabes i uddannelsessystemet, og at mænd i højere grad mister kontakten til deres børn.
Vi ved også, at mænd ofte bliver voldsudøvere, og at der ikke altid er den rette hjælp at hente.
Det er problemer, som er en del af vores samfund.
Det er problemer, vi skal finde en løsning på, for vi ved jo, at de er der.
Derfor kan vi ikke støtte forslaget.
Kim Edberg Andersen (NB), 2023-05-17:
Jeg var slet ikke i tvivl om, hvem ordføreren mente, da hun sagde det.
Der er jo ikke så mange mænd i udvalget, vil jeg sige til at starte med, så det var til at finde ud af.
Men anerkender ordføreren, at vi ikke har al viden om de her problematikker?
Norge er jo ikke et uland, der er sådan helt vildt langt bagefter, og de har fundet ud af, at de manglede den her kommission.
Hvorfor mener ordføreren, at det mangler vi ikke i Danmark, og at vi har fået en minister – hvor dygtig, hun end måtte være – som bare har alle de rigtige svar?
Rosa Eriksen (M), 2023-05-17:
Jeg anerkender, at der ikke er nok viden på området.
Det er alkoholisme, det er selvmord, det er udøvelse af vold.
Så de 5,9 mio. kr. vil jeg hellere bruge på en indsats på et af de områder, hvor vi ved der er problemer, end at undersøge bredere.
Og der er jo heldigvis et arbejde i gang, også på f.eks. skoleområdet.
Så jeg vil rigtig gerne komme de her alvorlige problemer til livs.
Der er også en overrepræsentation af mænd, når det handler om hjemløshed, og der kunne vi altså godt bruge pengene også.
Kim Edberg Andersen (NB), 2023-05-17:
Jamen det vil jeg gerne.
For det er jo ikke enten-eller for mig.
Jeg siger bare, at lige nu er jeg sikker på, at fordi mænd er af den støbning, som de nu er, hvor de ikke selv fortæller om tingene, er virkeligheden nok, at der er en masse problemstillinger for mænd, som vi simpelt hen ikke kender, for vi har ikke taget det spadestik dybere.
Og det får vi heller ikke taget, selv om vi tager fat i alt det her, som vi gør nu, og som det er udmærket at regeringen tager fat i.
Vi kommer ikke det spadestik dybere.
Camilla Fabricius (S), 2023-05-17:
Jeg synes jo, at ordføreren klart har nogle pointer, og jeg vil også sige, at jeg er forfærdelig glad for – det synes jeg lyder sådan lidt jysk – jeg er oprigtig glad for, at vi har den her diskussion.
For når vi f.eks. også ser på mulighederne for at få sig en partner, er der faktisk en udsathed blandt mænd, som jeg synes vi mangler at få diskuteret.
Vi mangler at få diskuteret, at der findes mennesker i det her land, som ikke har den samme mulighed for at stifte familie, som andre har.
Det synes jeg faktisk er en diskussion, der er værd at have.
Jeg synes faktisk, at vi har et udvalg til det her, og det er det udvalg, som Folketinget har, nemlig Ligestillingsudvalget.
Og jeg synes faktisk, at ordføreren i virkeligheden skulle være med til – og det er et tilbud – at vi måske lavede en konference sammen i udvalget, hvor der blev talt om det her, for at give vores besyv med til det arbejde, ministeren laver.
Så trækker vi det jo igen ind i udvalget og siger: Hvad er det, vi gerne vil arbejde med; hvad er det, der er vigtigt for os; og hvordan kan vi generelt bidrage til den diskussion?
Marie Bjerre (V), 2023-05-17:
Jeg vil også gerne sige tak til fru Susie Jessen og Danmarksdemokraterne for også at se, at det her rent faktisk er en udfordring, og at der er nogle ligestillingsudfordringer med mænd og drenge.
Jeg er sådan set rigtig glad for, at vi har den her debat og taler om, at der er nogle udfordringer, og at det bredt bliver anerkendt, for det er der behov for.
Ligestilling handler ikke kun om kvinder, det handler også om mænd.
Så tusind tak for det.
Som sagt er jeg i gang.
Den undersøgelse, som jeg tror fru Susie Jessen henviser til, er en undersøgelse fra VIVE, og den forventes at være færdig til september, hvor vi så får nogle resultater, som vi kan arbejde videre med.
Susie Jessen (DD), 2023-05-17:
Det er også den undersøgelse, som vi glæder os meget til at læse.
Men jeg synes alligevel, det er vigtigt lige at holde lidt fast i det her med, at det her område er blevet behandlet så dårligt i så mange år, og at der måske er behov for, som hr. Kim Edberg Andersen jo også var inde på, at få et overblik over, hvor de værste ligestillingsudfordringer er for mænd og drenge, og hvad vi kan gøre ved det, og hvorfor det er, som det er, f.eks. i forhold til alt det her med hjemløshed, skilsmisse, stoffer og alle de her forskellige ting.
Altså, er der ikke et behov for det her store overbliks?
Marie Bjerre (V), 2023-05-17:
Jo, det er jeg sådan set helt enig i
Jeg mener sådan set, der er behov for en mere sådan helhedsorienteret tilgang til de kønnede udfordringer, der er i forhold til drenge og mænd.
Og det er netop på den baggrund, jeg har initieret de her to dialogmøder, jeg har haft med en række interessenter, og det er også på den baggrund, at jeg gerne vil lave en bredere handlingsplan eller en strategi.
Og jeg har sådan set også en interesse i at invitere ind til en politisk drøftelse omkring det, for jeg håber, det er noget, vi kan være flere partier der er politisk involveret i.
Mai Mercado (KF), 2023-05-17:
Først og fremmest tak for en rigtig god tale, men jeg synes bare ikke, at den gode tale med alle de gode ting, der var i den, står mål med, at man ikke har et ønske om at få det her store overblik; og al respekt for dialogmøder, men det plejer da sjældent at komme noget sådan meget konkret ud af.
Så hvorfor bakker regeringen ikke bare op om det her?
Når jeg læser det, er det relativt imødekommende formuleret.
Der er ikke sådan skrappe bindinger på beslutningsforslaget.
Det bliver egentlig bare præciseret, om ikke man skulle tage de her ligestillingsudfordringer alvorligt og få et større overblik.
Jeg synes virkelig, det er svært at være imod det her beslutningsforslag.
Marie Bjerre (V), 2023-05-17:
Jeg vil sådan set også meget gerne have en politisk dialog, en politisk drøftelse omkring sådan en handlingsplan eller en strategi.
Jeg synes, det er lidt paradoksalt, at regeringer ofte kritiseres for bare at ville nedsætte udvalg, ekspertgrupper eller kommissorier.
Her siger jeg sådan set, at jeg er i gang, og det er netop for, at tingene skal gå hurtigere.
Jeg ønsker ikke at sparke tingene til hjørne i et udvalg eller i en ekspertgruppe eller i et kommissorium.
Mai Mercado (KF), 2023-05-17:
Det virker bare, som om ministeren sådan meget lukker sig om sig selv: Jeg er i gang, og jeg holder dialogmøder.
Nu er der et konkret beslutningsforslag, og man kan høre, at der er opbakning fra flere forskellige partier.
Susie Jessen (DD), 2023-05-17:
Jeg vil også starte med at sige tak for en rigtig god tale og også kvittere for, at ministeren har et fokus på det her, for jeg synes, det står lysende klart, at der et større fokus på mænd og drenges ligestillingsudfordringer nu, end der har været under tidligere regeringer.
Så tak for det.
Vi mener så alligevel i Danmarksdemokraterne, at det her er et godt forslag fra Nye Borgerlige.
Ministeren nævner rigtigt nok, at der er rigtig mange undersøgelser allerede, og vi har den her undersøgelse fra VIVE, hvor man vil undersøge mænds marginalisering, og den skulle komme her inden sommeren – så der er nogle ting i gang – men vi mener, at det her område ikke er blevet behandlet i så mange år, at der er behov for det store forkromede overblik, så vi ligesom får en grundig gennemgang af, hvor ligestillingsudfordringerne er i dag.
Så mener ministeren ikke, at det kan være en vej at gå, og er der andre initiativer i gang end det, vi har set i den her handlingsplan, der ligger?
Marie Bjerre (V), 2023-05-17:
Jeg anerkender fuldt ud, at der er problemer omkring mænd og drenges ligestilling, og jeg vil sådan set også takke forslagsstilleren for at bringe det op, for det er enormt vigtigt, at vi har fokus på det.
Spørgsmålet er, hvordan vi bedst får fokus på det her, hvordan vi bedst får igangsat nogle initiativer.
Jeg mener, at det er ved at lave en handlingsplan eller en strategi nu og her frem for at nedsætte et udvalg.
Jeg mener ikke, at et udvalg er den rigtige løsning, fordi det jo kommer til at tage tid.
Det skal arbejde, inden der overhovedet kan komme nogle anbefalinger, og inden vi så kan lave konkrete initiativer.
I øvrigt må jeg også bare sige, at der ikke er anvist finansiering til at nedsætte sådan et udvalg, og Det Konservative Folkeparti plejer jo også at gå op i, at der rent faktisk er fundet finansiering til tingene.
Astrid Carøe (SF), 2023-05-17:
Tak for det.
Tak til ministeren for en virkelig fin tale.
Jeg tror slet ikke, at der er nogen tvivl om, at det her er et område, ministeren går utrolig meget op i.
Jeg synes, vi bruger meget tid i den her Folketingssal i øjeblikket på at behandle det ene beslutningsforslag efter det andet.
Og der er nogle, som regeringen er meget imod, men jeg oplever også en gang imellem, at der er beslutningsforslag, som regeringen egentlig godt kan se de gode intentioner i.
Men alligevel har jeg endnu ikke oplevet, at regeringen bakker op om et eneste beslutningsforslag, nærmest uanset hvor enig man er i det.
Hvis nu det her beslutningsforslag havde været om en handlingsplan, havde den flertalsregering, vi har, så kunnet forestille sig at bakke op?
Eller er det bare et princip, man har, at man ikke bakker op om beslutningsforslag, når man er en flertalsregering og derfor ikke behøver gøre det?
Marie Bjerre (V), 2023-05-17:
Jeg har ikke noget princip om ikke at bakke op om beslutningsforslag, som man fuldt og helt kan stå inde for, og det har den her regering heller ikke.
Når vi ikke kan støtte det her beslutningsforslag, handler det om, at vi ikke mener, at det er den rigtige fremgangsmåde.
Og jeg synes sådan set også, at det er lidt ærgerligt for den her debat, at det kommer til at handle om processen og formen i stedet for at sætte fokus på drenge og mænds ligestillingsudfordringer.
Hvad er det rent faktisk, der er af problemer?
Hvad er det for nogle initiativer, vi kan tage?
Det er da den debat, som jeg synes vil være meget mere relevant at tage.
Astrid Carøe (SF), 2023-05-17:
Det er jeg fuldstændig enig med ministeren i.
Derfor kan det også godt blive en lille smule frustrerende, hvis det, der skal adskille os, er, om det skal være et udvalg, en ekspertgruppe eller en handlingsplan, eller hvad det skal være.
Hvis vi nu lavede et ændringsforslag og lavede det om til en handlingsplan, kunne regeringen så være med til at bakke op om det, sådan at vi siger, at vi laver en handlingsplan, inden året er omme, som ministeren allerede har sagt at man har ambitioner om?
Så kan vi samles om det og have en bred tilslutning til det.
Marie Bjerre (V), 2023-05-17:
Jeg synes jo sådan set allerede, at vi har en samling omkring det.
Jeg har sådan set også informeret om det til ordførermøder, og jeg har også informeret om, at jeg er i gang med de her dialogmøder.
Jeg siger også her, at jeg sådan set gerne vil inddrage bredt i en politisk proces.
I stedet for at vi diskuterer, hvad det er for en form, det skal have, så lad os da nu få en debat om, hvad vi rent faktisk kan gøre, og hvad for nogle initiativer vi kan tage.
Det synes jeg vi skal tage sammen.
Det vil jeg meget gerne være med til.
Kim Edberg Andersen (NB), 2023-05-17:
Tak for det.
I starten af ordføreren tale blev vi faktisk helt i tvivl hernede på rækken, og vi tænkte: Det var da vildt; Socialdemokraterne kommer da til at bakke op om det her.
Og så kom men'et, ikke?
Så kom men'et: Fordi man er i regering, er de der 0,004 promille, som er ufinansierede – hvis det koster det samme som hos nordmændene – en kæmpe problemstilling, og man kan slet ikke overskue at finde 5,9 mio. kr. om året.
Jeg lover, at allerede inden andenbehandlingen skal jeg nok anvise, hvor vi kan finde 5,9 mio. kr. ud af 1.200 mia. kr.
Stop nu!
Det, jeg så anerkender ordføreren for at sige, er, at hjemløse kvinder er meget mere udsatte.
Det er ikke der, jeg kommer fra.
Det er ikke for at tage noget fra kvinder overhovedet.
Det har intet med det at gøre.
Men jeg ved bare, at mænd og drenge også har behov for, at vi får et udvalg, en kommission, der lægger noget viden frem, så man ikke skal ind og søge på ft.dk.
Så anerkender ordføreren, at hvis vi får viden frem, får mænd og drenge en mulighed for at se på deres egne problemstillinger tidligere i livet?
Charlotte Bagge Hansen (M), 2023-05-17:
Jeg vil sige mange tak for svaret, og jeg glæder mig oprigtigt rigtig meget til, at vi skal i gang med arbejdet sammen.
Morten Bødskov (S), 2023-05-17:
Jeg tror, det er for meget at sige, at det ikke har nogen særlig betydning.
Altså, når man lytter til det, jeg har læst op her, plus det, der kommer nu med den nye bankpakke og de hensyn, der ligger der – altså, nu har vi, indrømmet, til gode at se resultatet af det – tror jeg, at man må sige, at der ingen tvivl er om, at der også her kommer stærkere fokus på finanssektorens rolle i den grønne omstilling.
Og den, kan man sige, manglende evne til at tage det ind i eksempelvis omstilling af virksomheder, når man låner penge til virksomheder, er noget af det, som Finanstilsynet eksempelvis har fokus på, som jeg sagde.
Så de har et skarpt fokus på det.
Det mener jeg helt bestemt godt man kan sige.
Lisbeth Bech-Nielsen (SF), 2023-05-17:
Men er det ikke korrekt forstået, at vi ikke differentierer mellem klimarisici og andet, altså, at det ikke har en selvstændig betydning i forhold til de kapitalkrav og de reservekrav, der er i dag?
Morten Bødskov (S), 2023-05-17:
Altså, jeg må ærligt indrømme, at jeg tror, at med det fokus, der er på klimarisici allerede nu i tilsynet, og med det fokus, der kommer, som vi også har diskuteret tidligere i forbindelse med nogle af de andre beslutningsforslag, som SF har fremsat, så er der et meget, meget kraftigt fokus på det.
Det er jo, som jeg sagde i min afslutning her, også med til at sikre, at vi har en stabil og robust finanssektor.
Så et egentligt reservekrav synes jeg egentlig ikke der er behov for her.
Jeg tror, at fokusset er stærkt og det bliver stærkere i fremtiden.
Lisbeth Bech-Nielsen (SF), 2023-05-17:
Da vi lige før behandlede beslutningsforslaget om at indskrive et klimamandat i Nationalbankens formålsparagraf, var en af erhvervsministerens indvendinger det her med reservekrav, som erhvervsministeren sagde rettelig hører hjemme ved Finanstilsynet. Kunne det så ikke være en vej at gå?